### Beslutning

Udvalget anbefaler det foreløbige tekniske grundlag som beskrevet for nye færger.

I og med at de økonomiske konsekvenser har betydning for fremtidige budgetter, anbefaler udvalget, at disse bliver håndteret i Økonomiudvalget og Kommunalbestyrelsen. Det anbefales også, at de økonomiske forhold kvalificeres yderligere.

### Sagsfremstilling

## Resume og sagens baggrund

Opstart af proces for indkøb af nye færger til Sejerø og [adresse], blev godkendt af Kommunalbestyrelsen på deres møde 30. marts 2022. Kommunalbestyrelsen godkendte på deres møde d. 22. juni 2022 at gå videre i forløbet.

Processen er nu i fasen ”Beslutning - politisk godkendelse af projektet med tilhørende budget”. Hvis kommunalbestyrelsen beslutter at indgå i en rammeaftale med konsortiet vil det betyde, at processen fortsætter hen imod projekteringsfasen, udbudsfasen og endeligt indkøb af nye færger.

## Indstillinger

Direktøren indstiller, at Kalundborg Kommune indgår i rammeaftalen med konsortiet.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Processen frem til indgåelse af rammeaftalen, kan ses i bilag 1 og processen efter indgåelse af rammeaftalen kan ses i bilag 2. Kommunalbestyrelsen skal i denne dagsorden beslutte om man vil gå videre med design og projektering af de to færger. Forløbet vil forventeligt være gennemført medio 2023, hvor kommunalbestyrelsen endelig skal tage stilling til, om man ønsker at udbyde de færdigdesignede og færdigprojekterede færger til bygning.

I perioden fra august 2022 til nu, er der afholdt møde med følgegruppen, bestående af Ø-udvalget og Dialogforum for færgerne, og der er afholdt informationsmøde på Sejerø d. 31. august. Til dette møde, blive der stillet følgende spørgsmål til den nye færgeløsning, som Teknik- og Miljøudvalget har bedt administrationen afklare, som en del af det fremlagte beslutningsgrundlag:

1. Komforten på de 40 meter dobbeltender færger, sammenlignet med komforten på den nuværende Iver Jacobsen, med henblik på at vurdere komforten på de nye færger.
2. Forslag til sejlplaner
3. Kapacitetsberegninger
4. Kapaciteten for lastvogne på 56 tons/25meter

De fire spørgsmål belyses i nedenstående og uddybes i de tilhørende bilag.

*Ad. 1 - Komfortanalyser (CFD-analyser) og færgetype*

På baggrund af de rejste spørgsmål om færgernes sødygtighed og komfort, har Kalundborg Kommunen fået OMT, der er ansvarlige for design og projektering af færgerne, til at undersøge dette. OMT har hyret AeroTak, der er eksperter på området, til at udarbejde CFD-analyserne, der er vedlagt som bilag 3.

Da CFD-analyserne blev igangsat, var det med udgangspunkt i de bølgedata der er udvalgt jf. bilag 4, samt en 40,5 meter dobbeltender færge, som tidligere er præsenteret ved infomøderne på Sejerø. Grundlaget for analyserne, d.v.s. de valgte bølger, er kvalificeret i samarbejde med repræsentanter fra skippergruppen på [adresse].

De indledende CFD-analyser viste, at skrogformen, med den flade rampe i begge ender, ikke er optimal til overfarten mellem Sejerø og [adresse]. På denne baggrund anbefalede konsortiet, at skrogformen på færgerne ændres.

Inden den endelige CFD-analyser blev udført, blev skroget derfor ændret, så det nu har bølgebryder stævn og bovport, som på en singleender, men i begge ender. Den nye skrogform øger færgens længde fra 40,5 meter til 46 meter over alt. Den nuværende Iver Jacobsen er 48 meter over alt. Tilpasningen af skrogformen ændrer ikke på de tidligere beskrevne færgers kapacitet.

CFD-analysen i bilag 3, er derfor udarbejdet på den nye skrogform, der kombinerer de bedste egenskaber fra dobbelt- og singleender, hhv. den gode sødygtighed fra singleender og de gode manøvreegenskaber fra en dobbeltender.

I bilag 4 beskrives processen i forhold til de bølgedata der blev benyttet til CFD-analyserne, og medarbejderinddragelsen i denne proces.

CFD-analyserne i bilag 3, viser at den tilpasset 46 meter færge, på nogle punkter vil have en bedre komfort, og på andre punkter en dårligere komfort, end den nuværende Iver Jacobsen. Samlet set vurderes det at en 46 meter færge, med en optimering af sødygtigheden som mål for den kommende projekteringsfase, vil kunne opnå en tilfredsstillende komfort.

I projekteringsfasen, vil muligt at få beregnet et endeligt komfortindeks på de nye færger.

Det anbefales at udgangspunktet for det videre arbejde, er to stk. 46 meter færger, som beskrevet ovenfor.

*Ad. 2 + 3 - Forslag til sejlplaner og tilhørende kapacitet*

I samarbejde med konsortiet, er der udarbejdet udkast til sejlplaner. Begge færger vi kunne besejle både [adresse] og Sejerø.

Sejlplanerne giver følgende, i forhold til de nuværende sejlplaner og kapaciteter:

* En øget kapacitet for personbiler, passagerer og lastvogne op til 36 tons.
* Flere daglige afgange
* Øget kapacitet indenfor samme økonomi
* En lille reduktion i kapaciteten for lastbiler på 56 tons/25 meter (vogntog), dog bliver behovet dækket.
* En spredning af kapaciteten til flere daglige afgange.

Sejlplaner med tilhørende kapacitet ses i bilag 5 og i bilag 6 konkluderes der nærmere på sejlplaner og kapaciteter.

Det anbefales, at disse udkast til sejlplaner er grundlag for det videre arbejde.

*Ad. 4 - Kapaciteten på lastvogn på 56 tons/25 meter*

Som det fremgår af bilag 5, vil kapaciteten på 56 ton/25 meter lastvogne, blive reduceret pr. dag på ”Basis plus” og ”Maksimal plus” sejlplaner. Her reduceres kapacitet fra 24 til 22 i døgnet. Det skal dog bemærkes, at ifølge statistikken er der maksimalt transporteret 6 stk. 56 ton lastbiler på et døgn i 2021. De foreslåede færger kan laste en 56 ton lastvogn pr. afgang. I hele 2021 har Sejerøfærgen haft 2 stk. 56 tons lastvogne med på samme afgang i alt 26 gange. Derfor forventes det, at det er muligt at håndtere behovet, på trods af den mindre kapacitet mindre pr. afgang, da antallet af afgange øges.

Det anbefales, at analysen danner grundlag for det videre arbejde.

*Overfarts- og belægningsanalyse*

I forbindelse med den indledende del af projektet, er der udarbejdet en Overfarts- og belægningsanalyse, denne er vedlagt som bilag 7. Denne analyse giver et godt overblik over belægningen på den nuværende Iver Jacobsen.

Det anbefales, at analysen danner grundlag for det videre arbejde.

*Leasingløsning og anskaffelsesøkonomi*

Det samlede anlægsprojekt består af tre områder, anskaffelse/leasing af to el-færger, tilpasninger i havne samt etablering af elforsyning til opladningsanlæggene.

I november 2021 ansøgte Kalundborg Kommune om tilskud til færgeprojektet i forbindelse med Transportministeriets pulje ”Grøn omstilling af indenrigsfærger”, her kunne der søges et tilskud på 25% af projektsummen. Kalundborg Kommune søgte et tilskud på 66,5 mio. kr. med udgangspunkt i et projektbudget på 266 mio. kr. Kalundborg Kommune har fået tilsagn om et tilskud på 36,1 mio. kr., med en fordeling på hhv. 26,4 mio. kr. til færger og ladeanlæg, og 9,7 mio. kr. til havnetilpasninger. Budgettets sammensætning var hhv. 201 mio. kr. til færger, ladeanlæg inkl. tilslutning samt 65 mio. kr. til havnetilpasninger.

Budgetoverslag er nu opdateret, i forhold til det sidste års prisindekser samt de indarbejdede tilpasninger i projektet:

*Færger og ladeanlæg:*Estimeres nu til 224 mio. kr. Forventet førstegangsydelse på leasingaftalen, til to færger med opladningsanlæg, estimeres til ca. 56 mio. kr. Den forventede årlig leasingydelse i 20 år, for to færger og opladningsanlæg, estimeres til 14,5 mio. kr. Derved bliver den samlede leasingydelse det første år 70,5 mio. kr. Fratrukket tilskud på 26,4 mio. kr., vil udgiften til leasing første år være 44,1 mio. kr.

*Havnetilpasninger:*Estimeres til 80,8 mio. kr. Estimatet på havnetilpasningerne er tilrettet, i forhold til den ovennævnte færgetype. Denne udgift kan ikke indgå i ovennævnte leasing, men vil være en anlægsudgift for Kalundborg Kommune. Tilskud til havnetilpasninger er 9,7 mio. kr., hvilket giver en estimeret netto udgift på ca. 71,1 mio. kr.

*Tilslutning af ladeanlæg samt projektudgifter:*Estimeres til 19,5 mio. kr. der dækker tilslutningsafgifter til de to ladeanlæg, samt diverse projektudgifter og udgifter i forbindelse med etablering af ladeanlæg og forsyning. Denne udgift kan ikke indgå i ovennævnte leasing, men vil være en udgift for Kalundborg Kommune.

*Samlet budgetestimat:*I alt er det samlede budgetestimat for projektet 324,3 mio. kr. Herfra fratrækkes tilskuddet på 36,1 mio. kr. hvilke bringer den estimeret udgift til projektet ned på 288,2 mio. kr. Dette er et estimatet for projektet på nuværende tidspunkt, de endelige priser kendes første efter gennemførelse af udbud på hhv. færger og havnetilpasninger.

Færgerne forventes at blive tre-mandsbetjente, og der forventes en driftsbesparelse ved skiftet fra diesel til el. Samtidig forventes udgiften til vedligeholdelse at falde. Derfor forventes der en besparelse på drift af de nye færger, i forhold til den nuværende drift. De nuværende færger sælges når de nye færger er leveret. Salgssummen vil indgå som en del af finansieringen af anlægsprojektet.

*Projektoplæg: Tids- og procesplan samt muligheder for udtrædelse af rammeaftalen*

Ved indgåelse af rammeaftalen med konsortiet, forpligter Kalundborg Kommune sig **ikke** til at købe færgerne. Derimod forpligter Kalundborg Kommune sig til at gennemføre en projekteringsfase med konsortiet.

Hvis Kommunalbestyrelsen ikke finder resultatet af projekteringsfasen tilfredsstillende, kan samarbejdet med konsortiet afsluttes, ved at betale for det arbejde der er udført i projekteringsfasen. Dette beløb afhænger af tidsforbruget på opgaven, og er i rammeaftalen estimeret til 7,7 mio. kr.

Hvis samarbejdet afsluttes og kommunen skal betale for arbejdet i projekteringsfasen, vil der blive fremlagt en politisk sag, hvor der skal tages stilling til finansiering og de bevillingsmæssige forhold.

Hvis Kommunalbestyrelsen godkender resultatet af projekteringsfasen, fortsættes processen ved at opstarte konkurrenceudsættelsen, hvor der udføres et udbud på færgerne.

Efter endt udbud kendes den endelige pris på de to færger. Hvis Kommunalbestyrelsen ikke ønsker at gå videre med projektet efter endt udbud, kan samarbejdet med konsortiet afsluttes ved at betale for det arbejde, der er udført i projekteringsfasen og i konkurrenceudsættelsesfasen. Dette beløb afhænger af tidsforbruget på opgaven, og er i rammeaftalen estimeret til 9,4 mio. kr.

Hvis Kommunalbestyrelsen godkender resultatet af konkurrenceudsættelsesfasen, og derved den endelige pris for færgerne, fortsættes processen ved at der indgås en kontrakt med konsortiet. Konsortiet indgår derefter en værftskontrakt, med den vindende byder. I så fald, vil det ovennævnte estimeret beløb på 9,4 mio. kr. ikke skulle betales direkte til konsortiet, men vil indgå i den samlede leasingaftale på færgerne, som indgås med konsortiet. Dette beløb er indregnet i prisestimatet for færgerne, der er angivet ovenfor.

Hvis Kommunalbestyrelsens medlemmer ønsker at se rammeaftalen, sker det ved at rette henvendelse til Direktionssekretariatet.

De ovenstående udgifter til projektering og udbud, vil skulle betales uanset hvilke indkøbsform der vælges. Hvis standardfærgeløsningen ikke ønskes, skal opgaven med projektering og udbud af færgerne sendes i udbud, hvorefter der vælges en rådgiver til at udføre opgaven. Med andre ord, så er ovenstående projekterings- og udbudsudgifter en fast del af et projekt som dette.

*Inddragelse af personale og interessenter*

* 29. november 2022: Møde med følgegruppen
* 8. december 2022: Personalemøde med de ansatte på [adresse]
* 13. december 2022: Informationsmøde på Sejerø, med mulighed for deltagelse via Teams.

## Økonomiske konsekvenser

De økonomiske konsekvenser ved at indgå en rammeaftale med konsortiet vil være, at Kalundborg Kommune skal betale for det udførte arbejde i projekteringsfasen, hvis Kommunalbestyrelsen ikke ønsker at gå videre med projektet, efter endt projektering.

Prisen for dette estimeres til 7,7 mio. kr. og afregnes efter medgået tid. Hvis samarbejdet afsluttes og kommunen skal betale for arbejdet i projekteringsfasen, vil der blive fremlagt en politisk sag, hvor der skal tages stilling til finansiering og de bevillingsmæssige forhold.

Fortsættes projektet, vil beløbet blive finansieret som en del af leasingaftalen.

[adresse] bemærkninger er indarbejdet i sagen.